नैना के बचपन का प्यार अमित अब दीप्ती का होने जा रहा था, उसे कुछ भी सूझ नहीं रहा
नैना अपने कमरे में सिर झुकाए बैठी थी। अमित उसे दीपांकर के बारे में सब कुछ बताता रहा कि वह कितना अच्छा लड़का है। नैना ने सिर उठाकर भी नहीं देखा।
छोटे से शहर का छोटा सा मोहल्ला। औरतें छत पर सर्दियों की गुनगुनी धूप का मजा लेते हुए स्वेटर बुन रही थी। पांच साल का अमित दौड़ता हुआ आया और मां शिवानी से लिपट गया। “मां मेरे पास इतने खिलौने हैं, मगर कोई गुड़िया नहीं है। मुझे एक गुड़िया चाहिए आज ही।”
उसकी जिद पर मां को हंसी आ गई, “यह तो लड़कियों का खिलौना है तुम्हें क्यों चाहिए?”
“मेरे सारे लड़के दोस्त कहीं न कहीं गए हुए हैं और लड़कियां कह रही हैं कि अपनी गुड़िया लाओ तो तुम्हें अपने साथ खिलाएंगे।”
अमित की मासूम जिद पर श्वेता आंटी को हंसी आ गई। उन्होंने कहा, “मैं तुम्हें एक प्यारी सी गुड़िया दे सकती हूं। यह गुड़िया ऐसी है जैसे किसी के पास नहीं होगी। बिल्कुल असली।”
श्वेता आंटी ने अपनी 6 महीने की नन्ही नैना उसकी गोद में पकड़ा दी, “आज से यह तुम्हारी गुड़िया है।” नैना तुरंत अपनी दोनों बांहें फैलाकर अमित की गोद में चढ़ गई और हाथ के इशारे से घूमने चलने के लिए कहने लगी। अमित की खुशी का ठिकाना न रहा। छोटी सी गोल-मटोल नैना उसे किसी खिलौने से कम नहीं लगती थी।
उस दिन से नैना अमित की गुड़िया बन गई और श्वेता आंटी को एक सहारा मिल गया। अमित नैना को खिलाकर जिम्मेदार होना और शेयरिंग भी सीख रहा था, जिसे सिंगल चाइल्ड को सिखाना हर मां के लिए एक चुनौती होती है।
जैसे जैसे वह बड़े होने लगे उनकी भावनाएं भी गहराने लगीं। अमित के लिए नैना बेजान नहीं, बल्कि जीता जागता खिलौना थी और नैना के लिए अमित हर मर्ज की दवा। दोनों परिवारों की दोस्ती इतनी पक्की थी कि दोनों के माता-पिता भी इन बातों को सहजता से लेते थे।
नैना लड़कियों के स्कूल में पढ़ने जाती थी। उसके जीवन में अमित के अलावा दूसरा कोई लड़का नहीं था। अमित शहर के अकेले को-एड मिशनरी स्कूल में पढ़ता था जहां की लड़कियां अपनी स्मार्टनेस और आधुनिकता के लिए मशहूर थीं। उसकी और भी बहुत सी लड़कियां दोस्त थीं, जिनकी दोस्ती उसे बहुत पसंद थी।
अमित के दोस्तों में लड़कियों की संख्या बढ़ने लगी। वो गाना बहुत अच्छा गाता था। एक्सट्रोवर्ट अमित सबको हंसाने, सबका दिल जीत लेने में माहिर था। जैसे-जैसे उम्र बढ़ती गई अपने हुनर, व्यवहार और पर्सनालिटी के कारण अमित लड़कियों का क्रश बन गया। अब लड़कियां भी उससे दोस्ती के लिए उत्सुक रहने लगीं।
तभी उसके जीवन में आई दीप्ति। उसी की तरह एक्टोवर्ट, अच्छी सिंगर और हर चीज में उसकी प्रतियोगी। शुरू में तो पूरा स्कूल उनके झगड़ों से तंग हो गया। क्योंकि जहां प्रतियोगिता होगी वहां तनातनी तो स्वाभाविक ही है। पर टीचर्स उन्हें हेल्दी कॉम्पटीशन सिखाने में कामयाब रहे और जल्द ही उनकी लड़ाइयां दोस्ती में बदल गईं। और दोस्ती रूमानी होने लगी।
अब अमित अठारह साल का था और नैना तेरह साल की। वह भी लड़कों के प्रति आकर्षण महसूस करने लगी, लेकिन उसकी दुनिया में एक ही लड़का था और वह था अमित।
तभी अमित को एक सोशल वर्क का प्रोजेक्ट मिला जिसमें उसके साथ दीप्ति भी थी। अब तक अमित और दीप्ति कॉलेज के लास्ट ईयर में थे। वे साथ किए जाने वाले प्रोजेक्ट के 6 महीनों में एक-दूसरे के दिल की बावड़ी में गहरे उतरते गए। वो समय भी आ गया जब दोनों को आगे की पढ़ाई के लिए दूसरे कॉलेज में जाना था। कॉलेज छोड़ते समय एक-दूसरे से बिछोह की यह अनुभूति और उसकी गहराई दोनों ने महसूस किया। वे जान गए कि वे एक-दूसरे से प्यार करने लगे हैं।
तीन साल और बीत गए। दोनों का प्यार पकता गया। अब दोनों को दो साल के लिए दूसरे शहरो में जाना था। दीप्ति अपने हॉस्टल चली गई। अमित को लग रहा था जैसे उसके अंदर से आत्मा निकलकर कहीं चली गई हो।
अमित के हॉस्टल जाने के दिन करीब आ रहे थे। घर में तैयारियां चल रल रहीं थीं और अमित बिल्कुल खामोश हो गया था। खामोश तो नैना भी हो गई थी। अमित उससे अपनी उदासी शेयर करता और नैना उसमें अपने विरह से उपजी उदासी ढूढ़ लेती।
अब उसकी बातें नैना के समझ में न आतीं तो वो उसके सिर पर टीप मारकर कहता, “तू नहीं समझेगी। बच्ची है न!” पर उसे पता नहीं था कि जब ये बच्ची बड़ी हुई तो उसके दीप्ती के लिए भावुक हुए शब्दों में खुद को समझने लगी है और कब वो उसके दिल का देवता बन गया है। अब वो इक्कीस का था और नैना सोलह की। बच्ची नहीं थी वो।
जाने वाले दिन नैना अमित के कमरे में आई। आंखों में आंसू लिए। अमित की आंखों में भी आंसू थे। उसने प्यार से नैना के गाल थपथपाए, “पगली, दुनिया ग्लोबल बन चुकी है। मोबाइल है न! तुझे कोई भी समस्या हो तो मैं दूर रहकर भी सुलझा सकता हूं।” कहकर उसने नैना को गले लगाकर उसका माथा चूम लिया।
नैना के लिए ये छुअन, ये चुंबन ये आलिंगन उसकी जिंदगी की सबसे बड़ी धरोहर बन गया। उसने इसे अपने दिल की गहराइयों में सहेज लिया।
अगले तीन साल सबके लिए जुदाई के थे। और कहते हैं जुदाई प्रेम को परखने की कसौटी है। इस कसौटी पर सबका प्रेम खरा उतरा। वो बढ़ता ही गया।
आखिर वो दिन भी आया जब अमित की नौकरी पक्की हुई और दीप्ती के माता-पिता अमित के यहां उसका रिश्ता लाए। अमित की मां अवाक रह गईं। उन्हें तो अपनी आंखों पर यकीन नहीं हुआ जब अमित ने इशारा किया कि वे उसके कहने पर ही वहां आए हैं। शिवानी की हालत ऐसी हो गई थी कि उसकी समझ ही नहीं आ रहा था कि हो क्या रहा है। वो मुस्कुराए या क्या करे।
उनके जाने के बाद मां को अनमनी देख अमित उनसे लिपट गाया और दुलार जताते हुए बोला, “मां, आपको दीप्ती पसंद नहीं आई क्या? या उसके परिवार में...”
शिवानी के समझ में नहीं आ रहा था कि अपने मन की उहापोह कैसे कहे। कहां गलती हो गई उससे बेटे की निगाहें पढ़ने में। वो कुछ शब्द ढूंढ़ती सी बोलीं, “बेटा, नैना की उम्र भी शादी की हो गई है। उसे बचपन से अपनी गुड़िया, अपनी जिम्मेदारी मानते आए हो। बिना अपनी गुड़िया की शादी करे शादी कर लोगे?”
“बस इतनी सी बात तुम्हारा बेटा इतना गैर जिम्मेदार नहीं है मां।” अमित बड़े ही खुशनुमा अंदाज में बोला, “वह जो मेरा दोस्त है ना, दीपांकर। उससे यूंही नहीं इतनी दोस्ती बढ़ाई है मैंने। स्कूल ही नहीं, कॉलेज में ही नहीं, उसके बाद डिग्री कोर्स में भी मैं अपने हर दोस्त पर नजर रखता था यह ढूंढने के लिए कि नैना के लिए कौन सा लड़का सही रहेगा।
नैना बहुत मासूम है। बहुत सीधी और सरल भी। इसके लिए उसके पति का एक अच्छा इंसान होना सबसे ज्यादा जरूरी है। बाकी उसे इंटेलिजेंट तो होना ही चाहिए ताकि अच्छी नौकरी पा सके। तो मां उसके लिए मैंने लड़का ढूंढ रखा है। और हां, यूं ही नहीं अपने दोस्त दीपांकर को हर बार जब मैं घर आता था तो अपने घर बुलाता था। नैना को भी बुला कर उन दोनों की फ्रेंडशिप बढ़ाने की कोशिश करता रहता था।
दीपांकर बहुत अच्छा लड़का है। तुम लोगों को और श्वेता आंटी को, अंकल को सबको वह बहुत पसंद आएगा। और हां, नैना भी उससे बहुत घुलमिल गई है। मैं आज ही नैना से बात करूंगा।
शिवानी क्या कहे अपने बेटे को। कैसे दोस्त होकर दोनों के प्रेम ने अलग-अलग रंग लिया था। शिवानी के पास शब्द नहीं थे। कैसे बताती अपने बेटे को उसने नैना की आंखों में उसके लिए कितना गहरा प्यार देखा है। उसके तो यही नहीं समझ में आ रहा था कि कैसे वह नैना की इतनी फिक्र करते हुए इतना अच्छा दोस्त होते हुए भी उसकी आंखों में अपने लिए प्यार पढ़ न पाया।
नैना सब कुछ सुन चुकी थी। वह अपने कमरे में सिर झुकाए बैठी थी। अमित उसे दीपांकर के बारे में सब कुछ बताता रहा, समझाता रहा कि वह कितना अच्छा लड़का है। नैना ने सिर उठाकर भी नहीं देखा। आखिर अमित दोनों हाथों से उसका चेहरा पकड़ कर उठाने ही वाला था कि मां ने पीछे से पुकारा।
अमित चला गया और नैना ने राहत की सांस ली। वह इतना फूट कर रो रही थी कि वह अमित के सामने नहीं पड़ना चाहती थी। उसका दिल चीख रहा था। उसका मन कर रहा था कि वह इतनी तेज से रोए कि उसकी रुलाए पूरी दुनिया सुन ले। मगर वह अपने आंसू अमित को नहीं दिखाना चाहती थी।
नैना की किस्मत से अमित को जरूरी काम आ पड़ा। वह चला गया और नैना को खुद को संभालने का मौका मिल गया।
श्वेता और शिवानी ने मिलकर नैना को संभाला, संवारा और किसी तरह दीपांकर से शादी के लिए राजी कर लिया।
शादी की रस्में शुरू हुईं और नैना ने मां, आंटी, दादी, नानी और तमाम बड़ों की हिदायतों के अनुसार अपने मन के कोमल भावों को कहीं दबाना शुरू कर दिया। जैसे-जैसे रस्म और रिवाज आगे बढ़ते गए नैना अपने मन से अमित के प्रेम की यादों को भुलाने की मेहनत बढ़ाती गई। वह पूरी ईमानदारी से कोशिश करती कि शादी से पहले किसी तरह अमित को अपने दिल से निकाल सके ताकि अपने पति के प्रति किसी प्रकार की आत्मग्लानि उसे महसूस न करनी पड़े। लेकिन यह सब इतना आसान नहीं था। वह अपने आप से रोज लड़ रही थी और रोज अपने आप से हार रही थी।
शादी के बाद उसने पहली बार किसी की आंखों में अपने लिए रूमानी वाला प्रेम देखा। उसमें इतना माधुर्य था, इतना अपनापन था, इतना समर्पण और इतना प्यारा सा अधिकार था कि उसे अच्छा लगने लगा। दीपांकर ने उसे इतना प्यार दिया कि धीरे-धीरे अमित के लिए दीवानगी कम होने लगी।
अमित की गुड़िया अब वाकई बड़ी हो गई थी। वह ये जानती थी कि अब उसे दीपांकर के साथ ही जिंदगी बितानी है। दीपांकर के साथ वह अपने भविष्य को लेकर बहुत खुश और संतुष्ट है।
- भावना प्रकाश 
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें